የኢትዮ አይ ሲቲ መንደር የመጀመሪያ ምዕራፍ ግንባታ በዓመቱ አጋማሽ እንደሚጠናቀቅ  ተገለጸ
 -በ2 ቢሊዮን ብር ወጪ ግንባታው እየተካሄደ የሚገኘው የኢትዮ አይ ሲቲ መንደር የመጀመሪያ ምዕራፍ ግንባታው በዘንድሮ የበጀት ዓመት አጋማሽ ላይ እንደሚጠናቀቅ የመገናኛና ኢንፎርሜሽን ቴክኖሎጂ ሚኒስቴር አስታወቀ።በሚኒስቴሩ የኮሚኒኬሽንና የሕዝብ ግንኙነት ሃላፊ አቶ በከር ሰዒድ ለዋልታ እንደገለጹት የአይ ሲቲ መንደሩ የመጀመሪያ ምዕራፍ ግንባታ እስካሁን 90 በመቶ በመከናወኑ በዘንድሮ በበጀት ዓመቱ አጋማሽ ላይ ይጠናቀቃል።መንደሩ በሁለት መቶ ሄክታር መሬት ላይ እየተገነባ እንደሚገኝ የገለጹት አቶ በከር የአስተዳደር ህንጻው ሙሉ በሙሉ በመጠናቀቁ ሥራ የጀመሩ ኩባንያዎች መኖራቸውን ተናግረዋል።የአይ ሲቲ መንደሩ ግንባታ ከመጠናቀቁ በፊት ከ12 በላይ የሚሆኑ የሕንድ ፤ የቻይና ፤ የአሜሪካና የደቡብ አሜሪካ ኩባንያዎች ጥያቄ ማቅረባቸውን የጠቆሙት አቶ በከር መንደሩ ሥራ ሲጀምር ትልቅ የዕውቀት ማፍለቂያና ሽግግር መፍጠሪያ ተቋም እንደሚሆን አያይዘው ገልጸዋል።በ2003 ዓም ግንባታው የተጀመረው የኢትዮ አይ ሲቲ መንደር አጠቃላይ ሥራው ሲጠናቀቅ ለ3መቶ ሺ ዜጎች የሥራ ዕድል ይፈጥራል ተብሎ እንደሚጠበቅ ዋልታኢንፎርሜሽን ዘግቧል።